o pozícii, ktorá sa má v mene Európskej únie zaujať v Medzinárodnej rade pre obilniny v súvislosti so zmenou vymedzenia pojmu „obilie“ alebo „obilniny“ v rámci Dohovoru o obchodovaní s obilninami z roku 1995

Tento návrh sa týka rozhodnutia o pozícii, ktorá sa má v mene Únie zaujať v Medzinárodnej rade pre obilniny v súvislosti s navrhovaným zahrnutím strukovín do vymedzenia pojmu „obilie“ alebo „obilniny“ v rámci Dohovoru o obchodovaní s obilninami z roku 1995.

2.3.Pripravovaný akt Medzinárodnej rady pre obilniny

Medzinárodná rada pre obilniny 14. mája 2021 navrhla zahrnúť strukoviny do vymedzenia pojmu „obilie“ alebo „obilniny“ podľa článku 2 ods. 1 písm. e) dohovoru (ďalej len „pripravovaný akt“). Navrhuje sa, aby sa rozhodnutie Medzinárodnej rady pre obilniny prijalo formou hlasovania poštou (t. j. písomným postupom) s termínom hlasovania do 31. októbra 2021. V prípade, že žiadny člen Medzinárodnej rady pre obilniny nezašle žiadnu písomnú námietku, do vymedzenia pojmu „obilie“ alebo „obilniny“ podľa článku 2 ods. 1 písm. e) dohovoru sa s účinnosťou od 1. novembra 2021 pridajú strukoviny.

Podľa návrhu „sa do vymedzenia pojmu ,obilie‘ alebo ,obilniny‘ podľa článku 2 ods. 1 písm. e) Dohovoru o obchodovaní s obilninami z roku 1995 zahrnie šošovica, suchý hrach, cícer, suchá fazuľa, iné strukoviny a výrobky z nich“.

Cieľom pripravovaného aktu je umožniť Medzinárodnej rade pre obilniny rozšíriť svoju pravidelnú prácu uvedenú v článku 3 dohovoru na strukoviny. Konkrétne, od 1. novembra 2021 by pravidelné správy, výmena informácií a osobitné štúdie uvedené v článku 3 dohovoru mali zahŕňať strukoviny a výrobky z nich. Vlády členský štátov by mali spolupracovať so sekretariátom Medzinárodnej rady pre obilniny poskytovaním príslušných informácií o týchto strukovinách a výrobkoch z nich.

Hoci v dohovore nie sú stanovené žiadne osobitné pravidlá pre hlasovanie poštou (ani pravidlá týkajúce sa písomného postupu), v článku 14 dohovoru týkajúcom sa „rozhodnutí rady“ sa nevyžaduje, aby sa takéto rozhodnutia prijímali na zasadnutí rady.

3.Pozícia, ktorá sa má zaujať v mene Únie

Európska únia uzatvorila rozhodnutím Rady 96/88/ES Dohovor o obchodovaní s obilninami z roku 1995 (ďalej len „dohovor“) s platnosťou do 30. júna 1998, pričom jeho platnosť sa odvtedy pravidelne predlžovala. Platnosť dohovoru sa predlžuje vždy na obdobie najviac dvoch rokov v súlade s článkom 33 dohovoru. Naposledy sa platnosť dohovoru predĺžila rozhodnutím Medzinárodnej rady pre obilniny 7. júna 2021, a to do 30. júna 2023. V čase uzavretia dohovoru zahŕňalo vymedzenie pojmu „obilie“ alebo „obilniny“ podľa článku 2 ods. 1 písm. e) tieto výrobky: „jačmeň, kukurica, proso, ovos, raž, cirok, tritikale a pšenica a výrobky z nich“. Následne v roku 2008 členovia Medzinárodnej rady pre obilniny rozhodli o zahrnutí ryže a výrobkov z nej do vymedzenia pojmu „obilie“ alebo „obilniny“ s účinnosťou od 1. júla 2009. Okrem toho sa s účinnosťou od 1. júla 2013 ďalej rozšírilo vymedzenie pojmu „obilie“ alebo „obilniny“ tak, aby zahŕňalo aj rôzne olejnaté semená, ako sú kopry, bavlníkové semená, palmové jadrá, podzemnica olejná, repka olejná/canola, sója a slnečnicové semená a výrobky z nich. Európska únia bola vždy aktívnym členom Medzinárodnej rady pre obilniny a takisto podporila rozšírenie jej práce o analýzu vývoja trhu a obchodu so strukovinami. Doposiaľ sa tieto činnosti uskutočňovali ad hoc na základe schválenia ročného pracovného programu Medzinárodnej rady pre obilniny.

Cieľom tohto návrhu je dosiahnuť, aby Rada poverila Komisiu hlasovať v mene Európskej únie za zahrnutie strukovín do vymedzenia pojmu „obilie“ alebo „obilniny“ podľa článku 2 ods. 1 písm. e) dohovoru s účinnosťou od 1. novembra 2021. Formálne rozhodnutie Medzinárodnej rady pre obilniny o návrhu sa prijme písomným postupom (hlasovaním poštou), pričom termín na zaslanie hlasu sa stanovil na 31. októbra 2021.

4.Právny základ

4.1.Procesnoprávny základ

4.1.1.Zásady

V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“.

4.1.2.Uplatnenie na tento prípad

Pripravovaným aktom Medzinárodnej rady pre obilniny sa mení dohovor, a to rozšírením vymedzenia pojmu „obilie“ alebo „obilniny“ podľa článku 2 ods. 1 písm. e) dohovoru, ktorý je medzinárodnou dohodou záväznou pre Úniu. Pripravovaný akt má preto právne účinky.

Pripravovaným aktom sa nedopĺňa ani nemení inštitucionálny rámec dohody.

Procesnoprávnym základom navrhovaného rozhodnutia je preto článok 218 ods. 9 ZFEÚ.